L’Ajuntament de Carcaixent pren mesures per previndre el coronavirus
12 de Marzo de 2020

Carcaixent

L'Ajuntament de Carcaixent ha tingut durant estos dies diverses reunions amb autoritats sanitàries, especialistes en Salut Pública i tècnics de riscos laborals per determinar les mesures preventives implementables en el municipi per a la contenció dels contagis del virus COVID-19, conegut com coronavirus, dins dels àmbits de la seva competència.  Estem matí també s’ha celebrat una Junta de Portaveus de tots els grups municipals per traslladar-los l’estat de la situació i les actuacions que van a dur-se a terme.

Davant les recomanacions del Govern d'Espanya i la Generalitat Valenciana l'Ajuntament de Carcaixent ha decidit el tancament de CIM, Casal Jove, Sala Sant Llorenç, la ludoteca del Mercat Municipals, Associacions Veïnals i les Sales d’Estudi de la Biblioteca. En la Biblioteca es mantindrà el servei de préstec. D’igual manera s’han tancat totes les instal·lacions esportives com Piscina Coberta, Pavelló Municipal-FEVE, Camp de Futbol i Poliesportiu.

De moment es mantindran obertes al públic les oficines municipals, Serveis Socials i la Policia Local. En tots els punts d’atenció al públic van a prendre’s les mesures higièniques per a personal i persones usuàries recomanades per les autoritats sanitàries. En tot cas, es prega, en la mesura de les possibilitats, fer les gestions de forma telemàtica o telefònica.

L’Ajuntament de Carcaixent també ha procedit a la suspensió de l’activitat lectiva de tots els centres educatius de titularitat municipal, com l’escoleta infantil i el Clot i està en contacte amb la comunitat educativa per a que complisquen les indicacions de la Conselleria de suspendre l’activitat lectiva en tots els centres.

Pel que fa a la neteja i higiene de llocs públics, l'Ajuntament de Carcaixent va a dur a terme i de manera immediata, les recomanacions proposades per les autoritats de Salut Pública per a esta fase de contenció de l'epidèmia. En este sentit, el consistori posarà cura en la neteja i desinfecció intensiva en els equipaments municipals, així com en els parcs infantils i zones biosaludables.

A banda, s’ha procedit a repartir cartells informatius en tots els centres i instal·lacions públiques amb mesures preventives d’higiene, en especial les referents a com rentar-se les mans correctament. També van a instal·lar-se dispensadors de gel higienitzat per ús tant de personal municipal com de les persones usuàries.

Responsabilitat individual i col·lectiva

L’alcalde de Carcaixent, Paco Salom, ha afirmat que l'adopció d'estes mesures "tenen un caràcter preventiu i d'anticipació" per "protegir en la mesura del possible a el conjunt de la  ciutadania d’una possible propagació", encara que ha llançat un missatge de "calma" perquè "no es tracta d’alçar l’alarma, sinó d'adoptar mesures per prevenir". En este sentit, ha apel·lat a la ciutadania a "portar a la pràctica les recomanacions sanitàries" i ha apel·lat a "la responsabilitat individual i col·lectiva" davant la situació.

Referent a això, seguint les indicacions de les autoritats sanitàries, ha indicat que "en la mesura de les possibilitats hem de prendre algunes decisions a nivell personal com limitar els contactes socials a l'estrictament necessari i protegint a grups de major vulnerabilitat com la gent gran". A més d’estes mesures preventives, ha demanat "evitar l'alarma social, mantenir-se informat i prendre les mesures de prevenció que aconsellen les fonts oficials".

L’alcalde també ha recordat que l'Ajuntament de Carcaixent contribuirà, de manera activa, a la difusió entre la població sobre les mesures que es vagen prenent i les recomanacions que han de seguir. Es farà a través de la web municipal i els perfils que Ajuntament té en les xarxes socials.

Des del consistori es demana seguir les es recomanacions que la Conselleria de Salut i el Ministeri de Sanitat estan fent extensible a tota la població en general, i amb més incidència a les persones més vulnerables per ser població de risc. És crucial dur a terme mesures d'higiene, com ara rentar-se les mans freqüentment amb aigua i sabó, tossir o esternudar cobrint-se la boca i el nas amb el colze flexional o amb un mocador d'un sol ús que hem de tirar immediatament a les, a més d'evitar tocar-se els ulls, el nas i la boca, ja que les mans faciliten la transmissió.

Cal recordar que, en cas de símptomes, com febre, tos o sensació de falta d'aire, o sospites de poder patir aquest virus, les indicacions mèdiques recomanen posar-se en contacte amb els serveis mèdics a través del telèfon d'informació que la Conselleria de Salut ha habilitat a tal efecte 900 300 555.